РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 02-1019/13

29. март 2013. године

Б е о г р а д

НАРОДНА СКУПШТИНА

Одбор за правосуђе, државну управу и локалну самоуправу, на 22. седници одржаној 21. марта 2013. године, разматрао је Извештај о раду Високог савета судства за 2012. годину.

Седници Одбора присуствовала је Мирјана Ивић, заменик председника Високог савета судства.

Одбор је, на 24. седници одржаној 29. марта 2013. године, утврдио Предлог закључка поводом разматрања Извештаја о раду Високог савета судства за 2012. годину.

На основу члана 237. став 4. Пословника Народне скупштине (Пречишћени текст), Одбор за правосуђе, државну управу и локалну самоуправу подноси

И З В Е Ш Т А Ј

Одбор за правосуђе, државну управу и локалну самоуправу размотрио је Извештај о раду Високог савета судства за 2012. годину, који је поднет Народној скупштини на основу члана 19. став 1. Закона о Високом савету судства, и утврдио Предлог закључка који доставља Народној скупштини на разматрање и усвајање.

За известиоца Одбора на седници Народне скупштине одређен је Петар Петровић, председник Одбора.

ПРЕДСЕДНИК

Петар Петровић

П Р Е Д Л О Г

На основу члана 8. став 1. Закона о Народној скупштини („Службени гласник“, број 9/10) и члана 239. став 3. Пословника Народне скупштине (Пречишћени текст - „Службени гласник РС“, број 20/12),

Народна скупштина, на \_\_\_ седници одржаној \_\_\_\_ године, донела је

З А К Љ У Ч A K

поводом разматрања Извештаја о раду Високог савета судства за 2012. годину

1. Народна скупштина констатује да је Високи савет судства у Извештају о раду за 2012. годину целовито представио активности Савета у 2012. години, које произлазе из Уставом и законом утврђеног положаја овог органа као независног и самосталног органа који обезбеђује и гарантује независност и самосталност судова и судија.

2. Народна скупштина оцењује да активнoсти Високог савета судства морају и даље бити усмерене на доследно реформисање правосуђа у независан, одговоран и ефикасан судски систем који ће омогућити јачање правосудних институција, остваривање уставних права грађана на правично суђење и суђење у разумном року, ефикаснију заштиту права грађана у поступцима пред судовима и олакшати приступ судовима. У том смислу, Народна скупштина ће подржати све активности Високог савета судства на отклањању уочених недостатака досадашње реформе правосуђа.

3. Народна скупштина очекује да Високи савет судства, вршећи функцију гаранта независности и самосталности судова и судија, изгради и доследно и одговорно примењује јасне критеријуме и мерила за оцену стручности, оспособљености и достојности, за вредновање рада, као и за утврђивање одговорности судија за нестручан и несавестан рад. Остваривањем овог циља продубиће се поверење грађана у правосудни систем, што је основни циљ укупне стратегије реформе правосуђа.

4. Народна скупштина указује да је неопходно да Високи савет судства, у вршењу својих надлежности, што пре испуни све законом утврђене обавезе и приступи предлагању Народној скупштини кандидата за избор председника судова опште и посебне надлежности.

5. Имајући у виду значај успешно спроведене реформе правосуђа за успостављање владавине права и остваривање и заштиту права грађана, као и за испуњење услова за стицање статуса кандидата за чланство у Европској унији, Народна скупштина ће, у вршењу законодавне функције, обезбеђивати неопходне законске услове да се судски систем изграђује у складу са уставним начелима.

6. Овaj закључак објавиће се у „Службеном гласнику РС“.

РС Број:

У Београду, \_\_\_\_\_ године

НАРОДНА СКУПШТИНА

ПРЕДСЕДНИК

мр Небојша Стефановић

О Б Р А З Л О Ж Е Њ Е

Правни основ за доношење закључка садржан је у члану 8. Закона о Народној скупштини („Службени гласник“, број 9/10) и члану 239. став 3. Пословника Народне скупштине (Пречишћени текст - „Службени гласник РС“, број 20/12).

Чланом 239. став 1. Пословника Народне скупштине предвиђено је да Народна скупштина разматра извештаје које су државни органи, организације и тела поднели Народној скупштини, народним посланицима и надлежном одбору, као и предлог закључка, односно препоруке надлежног одбора на првој наредној седници.

На основу члана 13. алинеја 23 и члана 19. став 1. Закона о Високом савету судства („Службени гласник РС“, бр. 116/08, 58/09, 104/09, 101/10 и 88/11), Високи савет судства подноси Народној скупштини годишњи извештај о свом раду.

Сагласно наведеним одредбама Закона, Високи савет судства поднео је Извештај о раду за 2011. годину.

Одбор за правусуђе, државну управу и локалну самоуправу је, као надлежан одбор, размотрио Извештај o раду Високог савета судства за 2012. годину на 22. седници одржаној 21. марта 2013. године и, у складу са чланом 237. став 4. Пословника Народне скупштине (Пречишћени текст), поднео Народној скупштини извештај, са Предлогом закључка који је, поводом разматрања Извештаја, утврдио на 24. седници одржаној 29. марта 2013. године.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику РС“.